Tom Behnke (KF), 2008-01-16:
Tak til Dansk Folkeparti for at rejse debatten, for den seneste tids mange knivoverfald kalder på en drøftelse og kalder på en status.
Derfor vil jeg også godt sige tak til justitsministeren for en meget grundig redegørelse om, hvad status egentlig er, for det er helt og aldeles uhørt med de mange, mange overfald.
Og derfor skal vi gøre, hvad vi kan for at forhindre dem.
Det er jo helt vanvittigt, at der findes nogle mennesker - heldigvis ikke ret mange - der ikke kan lade andre mennesker være i fred, men som partout skal slå, overfalde og bruge kniv.
Derfor har regeringen jo også med tilslutning fra store flertal i Folketinget allerede gennemført rigtig, rigtig meget.
Der er skærpede straffe for vold, der er skærpede straffe for våbenbesiddelse, der er skærpede straffe for narkobesiddelse.
Der er lavet omfattende handleplaner for forebyggelse med en tidlig indsats, så vi får samlet op, inden de unge begynder at lave alvorlig kriminalitet, og allerede tager det i opløbet.
Der er lavet handleplaner for, hvordan man skal behandle dem, der kommer i fængsel, så de lader være med at begå fornyet kriminalitet, når de kommer ud.
Der er uddannelse af dørmænd.
Der er nedsat en kommission, der skal kulegrave indsatsen mod ungdomskriminalitet, og vi glæder os meget til at se, hvad den når frem til.
Vi har i fællesskab, et meget bredt flertal i Folketinget,
lavet en kæmpestor politireform, der netop indretter politiet til at løse fremtidens opgaver med en mere proaktiv indsats, hvor særlige arbejdsgrupper netop kan sættes ind mod f.eks. knive osv.
Der er indført visitationszoner og meget, meget mere, og de 4 minutter tillader ikke at liste det hele op.
Men dette til trods er spørgsmålet jo: Hvordan kan vi gøre det endnu bedre?
For stadig væk er der jo altså nogle, der begår vold, og der er stadig væk nogle, der bruger kniv.
Og derfor er vores opfattelse fra De Konservatives side, at vi fortsat skal have fokus på det forebyggende arbejde.
Vi skal undgå, at børn og unge udvikler sig til en dag at stå på gaden og bruge vold eller bruge kniv.
Vi skal være bedre til at indrette gaderummet med belysning osv., så der ikke opstår disse konfrontationer, men at folk kan lade hinanden være i fred.
Der er mange redskaber, der skal bruges der.
Politiet skal være meget bedre til at bruge de visitationszoner, som de har lov til at bruge.
Der skal være bedre skiltning om videoovervågning, for bevidstheden om videoovervågning er det, der har en præventiv effekt, og ikke kameraet i sig selv.
Der skal være sanktioner her og nu, der skal være skærpede straffe for våbenbesiddelse.
Vi skal være endnu bedre til at håndhæve tilhold og karantæner på værtshuse, diskoteker og lign.
Det betyder efter vores opfattelse, at dørmændene skal have mulighed for at vide, hvem der ikke må komme ind, og dermed skal vi have et register over det, på samme måde som vi i øjeblikket er i gang med at lave et hooliganregister.
Men det, vi fra konservativ side ikke vil være med til, er et totalforbud, altså en kriminalisering af bittesmå lommeknive, for det rammer ikke de kriminelle, det rammer kun helt almindelige mennesker, og det er der ikke nogen grund til at gøre.
Tværtimod ved vi, at de, der i dag begår kriminalitet, jo vil slå sig på lårene af grin, hvis Folketinget vedtager det her, for det rammer jo ikke dem, det rammer kun helt almindelige mennesker.
Den henvisning, der bliver lavet til Norges regler, er en and: Reglerne i Norge er de samme som i Danmark.
Det, der battede noget, det, der betød noget, det, der fik en effekt i Norge, var, da man gik i gang med virkelig at visitere, hvor man skærpede straffene og havde en indsats, så de, der gik med kniv, blev opdaget.
På det tidspunkt så man en ændring i udviklingen, og derfor er det vigtigt, at vi fremadrettet det, vi kommer til nu - i langt højere grad bruger visitationszonerne og sikrer, at de, der går med kniv, bliver opdaget.
For forudsætningen for, at man får en straf, er jo, at man bliver opdaget.
Så det er der, der skal sættes ind, og det er jo der, man satte ind i Norge.
Det var det, der virkede i Norge, og det tror jeg også vil komme til at virke i Danmark.
Det har på alle måder været en meget vigtig og interessant debat.
Jeg tror ikke, at vi havde behøvet nogen konklusion, men nu er der fremsat et forslag til vedtagelse.
Dertil vil jeg sige, at en række partier foretrækker en lidt anden konklusion, end der foreløbig er lagt op til, og derfor vil jeg gerne på vegne af Venstre, SF, De Konservative, De Radikale og Ny Alliance fremsætte følgende: